হযরত খাজা গরীব নেওয়াজ (রাহমাতুল্লাহি তায়ালা আলাইহি)-এর পিতা খাজা গিয়াস উদ্দিন হাসান (রাহমাতুল্লাহি তায়ালা আলাইহি)খোরাসানে একজন আরিফ বিল্লাহ বুযুর্গ ব্যক্তি হিসেবে পরিচিত ছিলেন।  তিনি কি পরিমাণ বিত্ত সম্পদ রেখে যান তা সঠিকভাবে কোন লেখক উল্লেখ করতে পারেন নি। কোন কোন লেখক লিখেছেন হযরত খাজা গরীব নেওয়াজ (রাহমাতুল্লাহি তায়ালা আলাইহি)-এর আরও দুই ভাই ছিলেন। আবার অন্য সব গ্রন্থে লেখা হয়েছে তাঁরা চার ভাই ছিলেন। গভীর অনুসন্ধান ও তথ্য নির্ভর গ্রন্থসমূহ থেকে এতটুকু জানা যায় যে, হযরত খাজা গরীব নেওয়াজ (রাহমাতুল্লাহি তায়ালা আলাইহি) পৈত্রিক ওয়ারিশ সূত্রে একটা পানি সেচের চাক ও একটা ছোট্ট বাগান প্রাপ্ত হয়েছিলেন। এই বাগান হযরত খাজা গরীব নেওয়াজ (রাহমাতুল্লাহি তায়ালা আলাইহি)-এর ভবন-পোষণ বা  জীবনযাপনের জন্য যথেষ্ট ছিল। তিনি নিজেই বাগান দেখা-শুনা করতেন, সেচ দিতেন ও ফসল তুলতেন। তাঁর বাগানে প্রচুর পরিমাণে আঙ্গুর ফল উৎপন্ন হত এবং এ আঙ্গুর বাগানের আয়ে স্বাচ্ছন্দ্যে তাঁর জীবিকানির্বাহ হয়ে যেত।